
PSIHONEUROFIZIOLOGIE 


Scurtă recapitulare 

Substanțele care activează la nivelul sistemului nervos sunt de mai 
multe tipuri: 

- colinergice: acetilcolina 

- monoalinergice: noradrenalina, serotonina, dopamina, histamina 

- aminoacidergice: glutamatul, GABA, glicina 

- peptidergice: opioide: endorfina, enkefalina, dimorfina 

neopioide: substanţa P, colecistodimina, neuropeptida 

Y, vasopresina 


Substanțele neuromodulatoare sunt cele care nu au, propriu-zis, un 
rol transmiţător, ci doar modulator. 

Există, în sistemul nervos, şi o transmitere electrică a sinapsei, 
pentru mesaje foarte rapide. Actele comportamentale se petrec încet şi 
denotă o întîrziere sinaptică. 


Anatomia sistemului nervos central 


Pentru înțelegerea adecvată a raportului  psihic-creier este 
necesară studierea anatomiei şi fiziologiei sistemului nervos. Anatomia şi 
fiziologia sistemului nervos a făcut abstracţie de implicarea diferitelor 
structuri în producerea vieţii psihice. Modelele anatomice erau statice, iar 
cele fiziologice erau de tip robot, în sensul că funcţionarea unui centru era 
privită ca autonomă. Abia în ultimele decenii s-a produs colaborarea între 
anatomie, fiziologie şi psihologie. 

Creierul funcţionează după principiul interacțiunii ŞI 
interdependenţei multifazice şi multinivelare. Sistemul dualist preconizat 
de neurofiziologii clasici împarte sistemul nervos în două segmente 
diametral opuse: un segment inferior, reprezentat prin măduva spinării şi 
trunchiul cerebral, în care se află sediul actelor reflexe necondiționate, şi 
segmentul superior, format din emisferele cerebrale, în care se află sediul 
actelor psihice, spirituale, extra-reflexive, extra-materiale, inaccesibile 
cercetărilor. Astăzi dispunem de viziunea monistă, conform căreia 
sistemul nervos nu acţionează funcţional unitar ca activitate reflexă de 
răspuns fiziologic şi psihic la stimulii din mediul intern şi extern al 
organismului; adică nu există funcţii exclusiv fiziologice şi funcţii exclusiv 
psihice. 

Nu toate formațiunile sistemului nervos au aceeaşi importanţă. 
Există un sistem nervos central, format din creier şi măduva spinării, şi un 
sistem nervos periferic, format din ganglionii şi trunchiurile nervoase. 
Intre acestea deosebim un sistem nervos somatic, care este utilizat în 
raportul dintre organism şi mediul extern, şi un sistem nervos vegetativ 
sau autonom, care coordonează funcţionarea organelor interne. 

După criteriul genetic, există formaţiuni nervoase vechi: măduva 
spinării, cu actele sale reflexe, înnăscute, şi formaţiuni nervoase noi, sub 
dependenţa cărora se află actele reflexe complexe de adaptare a 


individului la mediu pe baza unor experienţe noi. Din punct de vedere 
ontogenetic, adică al dezvoltării embrionare a sistemului nervos, 
deosebim în faţa iniţială o parte anterioară a tubului neural şi o parte 
posterioară a acestuia. Din partea posterioară a acestui lob neural se 
dezvoltă măduva spinării, iar partea anterioară a acestuia dă naştere la 
cinci formaţiuni din care se dezvoltă mielencefalul (bulbul rahidian), 
metencefalul (puntea şi cerebelul), mezencefalul (pedunculii cerebrali şi 
tuberculii cvadrigemeni), diencefalul (talamusul şi hipotalamusul) şi 
telencefalul (emisferele cerebrale). 


Măduva spinării. 

Din punct de vedere filogenetic este formațiunea cea mai veche. 
Are o lungime de 43-45 cm şi se întinde de la prima vertebră cervicală 
pînă la a doua vertebră lombară; măduva spinării se termină printr-un 
mănunchi de fibre nervoase numit coada de cal. 

Dacă secţionăm transversal măduva spinării observăm că are un 
şanţ median anterior şi un şanţ median posterior. Între şanţul anterior şi 
cel posterior se găseşte un şanţ paramedian (sau colateral). În măduva 
spinării, substanţa albă se află la exterior, iar substanţa cenuşie la 
interior. Substanţa cenuşie are forma unui H şi este compusă din neuroni, 
fibre nervoase mielinice şi nevroglie. Majoritatea neuronilor se găsesc în 
coarnele anterioare ale măduvei spinării şi sunt motori. Axonii acestora 
formează rădăcinile anterioare ale neuronilor spinali, care sunt motori (de 
natură somatică şi vegetativă). Neuronii mai pot fi de asociaţie, care fac 
legătura între neuronii senzitivi din ganglionii spinali şi neuronii din 
măduvă sau din segmentele encefalice. Există şi neuroni comisurali, care 
traversează comisura cenuşie a măduvei spinării, şi neuroni cordonali, 
care părăsesc substanţa cenușie. 

Substanţa albă e formată din fibre cu mielină. La nivelul măduvei 
putem deosebi mai multe cordoane: cel anterior, situat între şanţul 
median anterior şi şanţul colateral anterior; apoi cordonul /atera/, situat 
între şanţul colateral anterior şi şanţul colateral posterior, şi cordonul 
posterior, situat între şanţul colateral posterior şi şanţul median posterior. 
Aceste cordoane alcătuiesc magistralele senzitive şi motorii ale măduvei. 

După rolul funcţional şi dispunerea influxului nervos întîlnim 
fascicule sau tracturi ascendente (centripete) şi tracturi descendente 
(centrifuge), care au rol motor. 

Căile senzitive se duc către talamus şi scoarţa cerebrală. Aici 
deosebim căile sensibilităţii termice şi dureroase, dirijată prin tractul 
spino-talamic lateral; calea sensibilităţii tactile, dirijată prin tractul spino- 
talamic lateral; calea sensibilităţii proprioceptive inconştiente dirijată prin 
fasciculele spino-cerebelos anterior şi spino-cerebelos posterior; căile 
sensibilităţii vestibulare, prin tractul spino-cerebelos, spino-mezencefalic 
şi spino-reticulat; calea sensibilităţii proprioceptive conştiente, transmisă 
prin fasciculii Goll şi Burdach. 

Căile motorii formează impulsuri către fasciculul cortico-spinal 
direct şi fasciculul cortico-spinal încrucişat (coordonează activitatea 
voluntară a individului), apoi către fasciculul cortico-ponto-cerebelo- 
deutro-nigro-spinal (mişcările involuntare), cortico-spino-nigric, fasciculul 
tecto-spinal care provine de la tuberculii cvadrigemeni şi are rolul de a 
coordona mişcările de întoarcere a capului la diferiţi stimuli; fasciculul 


cerebro-spinal, fasciculul vestibulo-spinal, (legat de reflexele de echilibru 
vestibular), fasciculul olivo-spinal, fasciculul piramidal (sensibilitatea 
termică şi dureroasă). 


Funcţiile măduvei spinării 

Măduva spinării are trei funcţii: de integrare reflexă, de coordonare 
reflexă şi de conducere. 

1. Funcţia de integrare reflexă. Măduva spinării are o anumită 
independenţă, dar este subordonată şi etajelor superioare ale sistemului 
nervos. Avem o dublă integrare a actelor reflexe medulare: una primară, 
medulară şi una secundară, subordonată etajelor inferioare. 

2. Funcţia de coordonare reflexă. Se manifestă prin reglarea 
actelor reflexe; avem în vedere ordinea de desfăşurare, dozarea 
intensității răspunsurilor şi modularea tempoului activităţii (motricitatea 
gimnastică). 

3. Funcţia de conducere. Măduva spinării este în legătură cu 
scoarţa cerebrală şi formațiunile subcorticale prin intermediul fibrelor de 
legătură ascendente (de sensibilitate) şi descendente (motorii). 

Aceste funcţii prezintă importanţă în diagnosticarea unor maladii 
infecțioase, traumatice şi în intervenţiile neurochirurgicale (tumori). 


Trunchiul cerebral 
Este format din bulbul rahidian, protuberanţa (puntea) şi 
pedunculii cerebrali. 


Bulbul rahidian are o configuraţie asemănătoare cu cea a 
măduvei spinării. Are două feţe, una anterioară şi una posterioară, şi două 
părţi laterale. Anterior, de o parte şi de alta a şanţului median anterior, se 
găsesc două cordoane numite piramidele bulbare anterioare. Lateral faţă 
de aceste piramide se află şanţurile colaterale anterioare. 

La nivelul şanţului bulbo-pontin se află originea aparentă a perechii 
de nervi cranieni VI. În lateral se află două coloane bulbare laterale, care 
sunt o prelungire medulară. In partea superioară a acestora se află olivele 
bulbare. La nivelul şanţului lateral dorsal al bulbului se află originea 
aparentă a nervilor: glosofaringian, vag şi spinal. Deasupra olivei bulbare 
se află originea aparentă a nervilor VII (facial), iar posterior a perechii VIII 
(vestibulo-cohlear). 

Partea posterioară este traversată longitudinal de şanţul median 
posterior. În partea inferioară laterală se găsesc cordoanele posterioare. 
La jumătatea înălţimii bulbului se găseşte fascicolul Goll-Burdach, care se 
depărtează şi continuă cu corpul vestiform (sau pedunculii cerebeloşi 
inferiori). Fasciculul Goll formează piramida bulbară posterioară. 


Spre deosebire de măduva spinării, la bulb, datorită încrucişării 
fascicului piramidal (sau cortico-spinal) pe faţa anterioară a acestuia şi 
datorită unor căi senzitive ascendente, substanţa cenuşie este 
fragmentată în nuclei. Prin fragmentarea coarnelor anterioare iau naştere 
nucleii motori, iar prin fragmentarea coarnelor posterioare iau naştere 
nucleii senzitivi ai bulbului. Prin fragmentarea cordoanelor laterale iau 
naştere nucleii vegetativi. 


În afara acestor nuclei proveniţi din fragmentare, bulbul are şi o 
serie de nuclei proprii: 

- nuclei motori: al nervului hipoglos (XII), al nervului glosofaringian 
(IX), al nervului vag (X), al nervului spinal (eccesor, XI); aceştia sunt 
nucleii ultimelor perechi de nervi cranieni. 

- nuclei senzitivi: al nervului solitar, al nervului vag (X), al nervului 
glosofaringian (IX), al fascicolului senzitiv al trigemenului, al nervilor 
vestibulari şi cohleari. 

- nuclei vegetativi: al nervului solitar inferior şi al nervului dorsal al 
vagului (X). 

- nucleii proprii ai bulbului: nucleul lui Goll, nucleul lui Burdach, 
nucleul olivar şi substanţa reticulată bulbară. 

Aici există pedunculul cerebelos inferior, alcătuit din corpul 
vestiform, care este o prelungire a fascicolului lui Burdach. 


Funcţiile bulbului rahidian 
1. Funcţia de integrare reflexă. 


Bulbul are rol important în comanda şi controlul în activităţile şi 
funcţionarea organelor interne. La nivelul lui se găsesc centri respiratorii, 
cardiaci, vasomotori, digestivi, pentru salivaţie, deglutiţie şi supt. Mai 
există centrii unor reacţii de apărare ca tusea, strănutul. clipitul şi voma. 

Particularităţile centrilor bulbari: automatismul (independenţa 
funcţională) şi auto-excitabilitatea, pe baza modificărilor chimice ale 
sîngelui. 

2. Funcţia de conducere constă în mijlocirea transmiterii 
informaţiei către zonele receptoare şi centrii superiori ai integrării 
aferente, senzoriale, pe de o parte, şi centru de comandă motorie pe de 
altă parte. 

3. Funcţia de reglare a tonusului şi dinamicii psihice, care se 
realizează cu precădere prin intermediul substanţei reticulate. 


